**KISKŐRÖS VÁROS KÉPVISELŐ-TESTÜLETE**

4-4/2022. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2022. március 23-án (szerda) 14:00 órai kezdettel megtartott üléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Filus Tibor, Horváth János, Kudron Tamás, Markó Ferenc, Pethő Attila, Pohankovics András, Szedmák Tamás, Szlovák Pál, Ungvári Ferenc képviselők (10 fő)

dr. Turán Csaba jegyző

 Bacskai Klára jegyzőkönyvvezető

**Meghívottként részt vett:** Csizovszki László Kiskőrösi Rendőrkapitányság vezetője, Tanos Gábor a Kiskőrösi Rendőrkapitányság ügyviteli alkalmazottja, dr. Kállayné Major Marina az Egészségügyi, Gyermekjóléti és Szociális Intézmény igazgatója, Schäffer Tamás a Kőröskom Nonprofit Kft. ügyvezetője, Szabadi-Maglódi Kitti a Petőfi Sándor Művelődési Központ intézményvezetője, Turán Istvánné a Petőfi Sándor Városi Könyvtár igazgatója, Csatlós Erzsébet a Kiskőrösi Óvodák igazgatója, Katusné Dávid Edit a Kunság-Média Kft. ügyvezetője.

dr. Nagy Gabriella, Szlanka Pálné, Aszódiné Nedró Éva, Rennes Éva a Polgármesteri Hivatal munkatársai

**Távol maradt:** Nikléczi Gábor, képviselő (1 fő)

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Tájékoztatta a Képviselő-testületet, hogy 5 millió forint értéket meghaladó kötelezettség-vállalás a 2022. február 23-i Képviselő-testületi ülés óta nem történt, valamint jelezte, hogy írásban kiosztásra került a lejárt határidejű képviselő-testületi határozatok végrehajtásáról szóló tájékoztató.

A Képviselő-testület 10 „igen” szavazattal az alábbi napirendet fogadta el:

**N A P I R E N D:**

1. Beszámoló a közrend, közbiztonság helyzetéről

**Előterjesztő:** Polgármester

**Előadó:** Képviselő-testületi referens

1. Tájékoztató a Kiskőrösi Rónaszéki Fürdő üzemeltetéséről

**A tájékoztatót tartja:** Kőrösszolg Nonprofit Kft. ügyvezetője

1. Beszámoló a Petőfi Sándor Városi Könyvtár tevékenységéről

**Előterjesztő:** Polgármester

**Előadó:** Intézményüzemeltetési referens

1. AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

**Előterjesztő:** Polgármester

**Előadó:** Jegyző

1. Az Egészségügyi, Gyermekjóléti és Szociális Intézmény által nyújtott szociális és gyermekjóléti ellátások szolgáltatási önköltségének megállapítása

**Előterjesztő:** Polgármester

**Előadó:** Közigazgatási osztályvezető

1. 72/2021. sz. Képviselő- testületi határozat módosítása

**Előterjesztő:** Polgármester

**Előadó:** Pályázati és fejlesztési csoportvezető

1. Kiskőrös Város Fúvószenekaráért Alapítvány NÉVHASZNÁLAT IRÁNTI KÉRELME

**Előterjesztő:** Polgármester

**Előadó:** Polgármesteri titkár

1. SZÉKHELY HASZNÁLAT LÉTESÍTÉSE A KISKŐRÖS, TARNOWI TÉR 1. SZÁM ALATTI INGATLANBAN

**Előterjesztő:** Polgármester

**Előadó:** Vagyongazdálkodási referens

1. BEST INVEST BAU ZRT. AJÁNDÉKOZÁSA

**Előterjesztő:** Polgármester

**Előadó:** Vagyongazdálkodási referens

1. KISKŐRÖS, PETŐFI SÁNDOR TÉR 1. SZÁM ALATTI RAKTÁRHELYISÉG INGYENES HASZNÁLATBA ADÁSA A KISKŐRÖSI TANKERÜLETI KÖZPONT RÉSZÉRE

**Előterjesztő:** Polgármester

**Előadó:** Vagyongazdálkodási referens

1. OPAUSZKI GÁBORNÉ HASZONBÉRLETI SZERZŐDÉSÉNEK MEGHOSSZABBÍTÁSA

**Előterjesztő:** Polgármester

**Előadó:** Vagyongazdálkodási referens

1. INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK
2. **napirend**

Beszámoló a közrend, közbiztonság helyzetéről

 *(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Képviselő-testületi referens

**Domonyi László** **polgármester** köszöntötte az ülésen **Csizovszki Lászlót** **a Kiskőrösi Rendőrkapitányság kapitányságvezetőjét** és átadta a szót a beszámoló szóbeli ismertetésére a közrend és közbiztonság helyzetéről.

**Csizovszki László a Kiskőrösi Rendőrkapitányság kapitányságvezetője** a beszámoló rövid ismertetéseként elmondta, hogy a beszámoló nemcsak Kiskőrös Város 2021. évi közrendjével, közbiztonságával foglalkozik, de bővebb kitekintést tartalmaz a kapitányság 2021. évi munkájával kapcsolatban is, a Kiskőrösi járás városaira fókuszálva.

A Kiskőrösi Rendőrkapitányság a 2021. évben a lakosság szubjektív közbiztonság érzetét befolyásoló bűncselekmények elleni fellépést helyezte a célkitűzések fókuszába, valamint megfogalmazásra kerültek a közlekedés biztonság erősítése érdekében végrehajtandó feladatok, illetve a már kialakított társszervekkel a jó munkakapcsolatok erősítése, további fenntartása, továbbá az illegális migráció elleni fellépés is. A bűnügyi helyzet értékelése tekintetében elmondható, hogy a regisztrált bűncselekmények száma Kiskőrös közigazgatási területén csökkent a korábbi évekhez képest. A 2021. évben is nagy hangsúlyt fektettek a közterületeken elkövetett bűncselekmények elleni fellépésre, mely bűncselekmények az állampolgárokat a leginkább irritálják és félelmet keltenek bennük. A garázdaságok száma Kiskőrös város tekintetében az elmúlt évhez képest nem változott, a lopások száma is jelentősen csökkent. Nagy hangsúlyt fektettek a rablások elleni fellépésre is, jelen pillanatban a Kiskőrösi Rendőrkapitányságon rablás ügyében nincs folyamatban eljárás. A Kiskőrösi Rendőrkapitányság illetékességi területén elkövetett kiemelten kezelt bűncselekmények tekintetében elmondható, hogy a rendőrkapitányság beosztottjai összeségében megfelelően látták el feladataikat.

Az előző évben is nagy hangsúlyt fektettek a bűnmegelőzésre és a baleset megelőzésre, de a járványhelyzet miatt a programok egy része nem kerülhetett megvalósításra. A nyári táborokban már részt vettek, ahol a gyerekeknek bűnmegelőzési és balesetmegelőzési előadást tartottak. A SuliMoped akció is sikeresnek bizonyult, a „Közlekedik a család” közlekedésbiztonsági vetélkedőn pedig a kapitányság által delegált két család a megyei döntőn második és harmadik helyezést ért el. Megvalósításra került a „Látni és látszani” program is. Tájékoztatásul elmondta, hogy a Bűnügyi osztály bűnmegelőzési főelőadója személyében a múlt év során változás történt.

Elmondta, hogy a járványügyi feladatok ellátása óriási többletfeladatot jelentett a rendőrkapitányság számára, mely magába foglalta a különböző kormányrendeletekben meghatározott feladatok végrehajtását, illetve azok ellenőrzését (pl. maszkviselés, hatósági házi karantén betartása).

Kiskőrös város közigazgatási területén a közrendvédelmi feladatokat a Közrendvédelmi osztály állománya látja el, a Járőr és őrszolgálati alosztály, a körzeti megbízotti alosztály, szolgálatirányító parancsnokok és a szabálysértési előkészítő csoport állományában szolgálatot teljesítő kollégák hajtják végre a város közigazgatási területén a közrenddel és közbiztonsággal kapcsolatos feladatokat.

A 2021-es évben a megszokott rendezvények kisebb volumenben, de ismét megtartásra kerültek, melyek a rendőrség bevonásával, a járványügyi előírások betartása mellett kerültek lebonyolításra. Minden esetben az volt a cél, hogy a látogatók jól érezzék magukat és a város jóhírét vigyék magukkal.

Az együttműködés terén a 2021-es évben az Önkormányzat és a Polgárőrség stratégiai partnerei voltak a Kiskőrösi Rendőrkapitányságnak a közrend és a közbiztonság fenntartásában. A pandémiával kapcsolatban kiemelte a Nemzeti Adó- és Vámhivatal részéről nyújtott segítséget, illetve a Magyar Honvédség segítségét is.

Az együttműködéssel kapcsoltban a térfigyelő kamerarendszer fontosságát emelte ki, mely nemcsak a bűn- és balesetmegelőzés, de a már bekövetkezett események rekonstruálása szempontjából is jelentőséggel bír.

A 2021. évben a sérüléses balesetek és a halálos balesetek száma az előző évhez képest növekedést mutat, a rendőrkapitányság illetékességi területén összesen 10 halálos áldozatot követelő baleset történt, ebből Kiskőrös város területén egy. A baleseti okok között továbbra is első helyen szerepel a gyorshajtás, ezért mindent megtesznek annak visszaszorítása érdekében. Fontosnak tartja az ittasvezetés elleni fellépést is, ezért kérte, hogy senki ne vezessen ittasan és senkit ne hagyjanak ittasan vezetni.

Összegzésképpen elmondható, hogy a kitűzött feladatok az elmúlt évben is végrehajtásra kerültek, Kiskőrös város területén a közbiztonság helyzete jónak ítélhető.

**Pethő Attila képviselő** megköszönte a Kiskőrösi Rendőrkapitányság részletes tájékoztatóját és afelől érdeklődött, hogy mi a különbség a rablás és a lopás között.

**Csizovszki László a Kiskőrösi Rendőrkapitányság kapitányságvezetője** a kérdésre reagálva elmondta, hogy lopásnak minősül, amikor egy bizonyos tárgyat eltulajdonítanak, míg rablásánál az elkövető erőszakot is alkalmaz.

**Domonyi László polgármester** megköszönte a beszámolót és Kiskőrös város lakói nevében sok sikert kívánt a Rendőrkapitányság további munkájához.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**24/2022. sz. Képv. test. hat.**

Beszámoló a közrend, közbiztonság helyzetéről

**HATÁROZAT**

A Képviselő-testület a Kiskőrösi Rendőrkapitányság Kiskőrös város közbiztonságának 2021. évi helyzetéről, a közbiztonság érdekében tett intézkedésekről és az azzal kapcsolatos feladatokról szóló beszámolóját a határozat mellékletben foglaltak szerint elfogadja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

Tájékoztató a Kiskőrösi Rónaszéki Fürdő üzemeltetéséről

*(Írásos tájékoztató a jegyzőkönyvhöz mellékelve.)*

**A tájékoztatót tartja:** Kőrösszolg Nonprofit Kft. ügyvezetője

**Domonyi László polgármester** köszöntötte az ülésen **Schäffer Tamást a Kőrösszolg Nonprofit Kft. ügyvezetőjét**.

**Schäffer Tamás a Kőrösszolg Nonprofit Kft. ügyvezetője** az írásos tájékoztató kiegészítéseként elmondta, hogy a járványügyi korlátozások jelentősen befolyásolták a Kiskőrösi Rónaszéki Fürdő működését, 2020. és 2021-ben is 4-4 hónapot tartott a fürdő zárva. Ez hatással volt a fürdő működésének finanszírozási hátterére, a bevételkiesést részben a kiadások csökkentésével, részben a Kormány által biztosított ágazati bértámogatással sikerült ellensúlyozniuk. Ezeknek köszönhetően a fürdő sikeresen vészelte át a pandémiás időszakot.

Az elmúlt két évben a fürdőben jelentős fejlesztések kerültek végrehajtásra. Többek között felújításra került az összes medence, a termálmedencék tetőszerkezete, a teljes elektromos hálózat, kialakításra került a merülőmedence vízforgatása, megtörtént a légtechnikai és vízgépészeti berendezések karbantartása, felújításra kerültek a szaunák és a gőzkabin. A kempingben új közösségi tér, illetve murvás belső közlekedő utak kerültek kialakításra. Több beruházási feladat elvégzéséhez Kiskőrös Város Önkormányzata közvetlenül biztosított forrást, melynek köszönhetően felújításra, korszerűsítésre került egyebek mellett a fürdő beléptető rendszere, a betörést jelző rendszer, a belső világítás. A Képviselő-testületnek megköszönte az anyagi támogatást, melynek köszönhetően a fürdő sikeresen tudott működni az elmúlt időszakban is.

A 2022. évi fejlesztési tervekkel kapcsolatban elmondta, hogy elengedhetetlenné vált a légtechnikai berendezés teljeskörű felújítása, a tanmedence terének teljeskörű festése, a fürdő informatikai rendszerének fejlesztése.

**Domonyi László polgármester** kiegészítésként elmondta, hogy a fürdőt és a turizmust a járványhelyzet látványosan fékezte, ami a befizetett idegenforgalmi adó összegén vehető észre. Elismerését fejezte ki a fürdő és a Kőrösszolg Kft. alkalmazottainak az elvégzett feladatokért. A továbbiakban elmondta, hogy Magyarország Kormánya 510 millió forint támogatást nyújt Kiskőrös városának a fürdő fejlesztéséhez szükséges kivitelezési terv elkészítésére.

1. **napirend**

Beszámoló a Petőfi Sándor Városi Könyvtár tevékenységéről

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési referens

**Domonyi László polgármester** köszöntötte az ülésen **Turán Istvánnét, a Petőfi Sándor Városi Könyvtár igazgatóját,** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy a Képviselő-testület 2022. évi munkatervének megfelelően a Petőfi Sándor Városi Könyvtár igazgatója, Turán Istvánné elkészítette a Petőfi Sándor Városi Könyvtár beszámolóját és munkatervét. A beszámolóban az igazgató bemutatja a könyvtár 2021. évi szakmai tevékenységét és működésének feltételeit, a munkatervben pedig a 2022. évi programokat, rendezvényeket.

**Turán Istvánné a Petőfi Sándor Városi Könyvtár igazgatója** a beszámoló szóbeli kiegészítéseként elmondta, hogy a fürdőhöz hasonlóan, a Könyvtárat is négy hónapos látogatási tilalom sújtotta, de a helyzethez igazodva igyekeztek az olvasók számára a könyvkölcsönzéseket biztosítani. Az elmúlt év során elsősorban online programokat szerveztek, a legfontosabb prioritásuk a kapcsolattartás volt a könyvtár olvasóival, látogatóival. Ezt követően pillanatképeket mutatott be a Könyvtár tavaly évi eseményeiről, röviden bemutatta az elmúlt évben megvalósított programjaikat. Végezetül köszönetét fejezte ki a kollégáinak, akik egész évben segítik munkáját és a Könyvtár működését, az együttműködő partnereiknek a közös munkáért, az Önkormányzatnak a támogatásáért és az olvasóknak.

**Szedmák Tamás alpolgármester** afelől érdeklődött, hogy a könyvtár milyen programokat tervez a Petőfi 200 Emlékévre.

**Turán Istvánné a Petőfi Sándor Városi Könyvtár igazgatója** válaszában elmondta, hogy a Könyvtár elsősorban könyvkiadásban gondolkodik, a kiskőrösi Petőfi-kultusz történetével kapcsolatos tanulmánykötetet szeretne megjelentetni, melyhez 2.800.000 forint pályázati támogatást nyertek. A kötet jövőév március 15-én jelenik majd meg. Terveik közt szerepel Kutyifa Anikó és Ágnes várostörténeti mesekönyvének kiadása is.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**25/2022. sz. Képv. test. hat.**

Beszámoló a Petőfi Sándor Városi Könyvtár tevékenységéről

**HATÁROZAT**

A Képviselő-testület a Petőfi Sándor Városi Könyvtár szakmai tevékenységéről és működésének feltételeiről szóló beszámolóját, valamint munkatervét a határozat mellékletében foglaltak szerint elfogadja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

*Domonyi László polgármester 15 perc szünetet rendelt el.*

1. **napirend**

AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy Kiskőrös Város Képviselő-testülete megalkotta Kiskőrös Város 2022. évi költségvetéséről szóló önkormányzati rendeletét, melyben a polgármesterre bizonyos hatásköröket ruházott át. Ezen átruházott hatásköröket Kiskőrös Város Önkormányzata Képviselő-testületének az Önkormányzat Szervezeti és Működési Szabályzatáról szóló önkormányzati rendelete 3. számú mellékletének is tartalmaznia kell. Módosult a jogalkotásról szóló törvény is, mely lehetővé teszi az önkormányzati rendeletek bevezető részének módosítását. A fentiek alapján az SzMSz módosítását a polgármesterre átruházott hatáskörök változása és a felsőbb szintű jogszabályoknak való megfelelés szükségessége indokolja.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a rendelet-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a rendelet-tervezetet.

A Képviselő-testület 10 „igen” szavazattal az alábbi rendeletet alkotta:

**Kiskőrös Város Önkormányzata**

**Képviselő-testületének**

 **6/2022. (...) önkormányzati rendelete**

**az Önkormányzat Szervezeti és Működési Szabályzatáról szóló 24/2013. (XII. 19.) önkormányzati rendelet módosításáról**

Kiskőrös Város Önkormányzatának Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva, Kiskőrös Város Önkormányzata Képviselő-testületének az önkormányzat szervezeti és működési szabályzatáról szóló 24/2013. (XII.19.) önkormányzati rendelete 30. § (5) bekezdésének c) pontjában biztosított véleményezési jogkörben eljáró Ügyrendi és Összeférhetetlenségi Bizottság, Pénzügyi Bizottság, Kulturális, Turisztikai és Sport Bizottság, Társadalompolitikai Bizottság, Ipari, Mezőgazdasági és Klímapolitikai Bizottság véleményének kikérésével a következőket rendeli el:

**1. §**

Az önkormányzat szervezeti és működési szabályzatáról szóló 24/2013. (XII.19.) önkormányzati rendelet (a továbbiakban: SzMSz) bevezető része helyébe a következő rendelkezés lép:

„Kiskőrös Város Önkormányzatának Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, a Magyarország helyi önkormányzatairól szóló 2011. évi CLXXXIX. törvény 143. § bekezdés (f) és (g) pontjaiban, a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92. §-ban meghatározott feladatkörében eljárva, Kiskőrös Város Önkormányzata Képviselő-testületének az önkormányzat szervezeti és működési szabályzatáról szóló 24/2013. (XII.19.) önkormányzati rendelete 30. § (5) bekezdésének c) pontjában biztosított véleményezési jogkörben eljáró Ügyrendi és Összeférhetetlenségi Bizottság, Pénzügyi Bizottság, Kulturális, Turisztikai és Sport Bizottság, Társadalompolitikai Bizottság, Ipari, Mezőgazdasági és Klímapolitikai Bizottság véleményének kikérésével a következőket rendeli el:”

**2. §**

Az SzMSz 3. melléklete helyébe az 1. melléklet lép.

**3. §**

Hatályát veszti az SzMSz

*a)* 10. § (3) bekezdés c) pontjában az „állandó” szövegrész,

*b)* 11. §-a.

**4. §**

Ez a rendelet a kihirdetését követő napon lép hatályba.

*1. számú melléklet a 6/2022. ( . .) önkormányzati rendelethez*

*3. számú melléklet a 24/2013. (XII.19.) önkormányzati rendelethez*

**a Képviselő-testület által a polgármesterre és a jegyzőre átruházott hatáskörök jegyzéke**

**I.**

**a Polgármesterre átruházott hatáskörök jegyzéke**

**I.1. Az önkormányzat tulajdonában álló lakások és nem lakás célú helyiségek bérletéről és elidegenítéséről 5/2014. (III.27) önkormányzati rendelete alapján:**

* A Képviselő-testület az önkormányzati bérlakást Kiskőrös város szakember-ellátottságának biztosítása és a pályakezdő szakemberek letelepítése érdekében Kiskőrös közigazgatási területén működő önkormányzati, állami és egyházi fenntartású intézmény vagy szervezet munkavállalója, valamint területi ellátási kötelezettség teljesítésére az Önkormányzattal kötött szerződés keretében egészségügyi feladatot ellátó háziorvos, házi gyermekorvos, fogorvos szakemberek részére - a polgármester javaslatára - pályázat kiírása nélkül adja. (6. § (1) bekezdés)
* A helyiség 1 évet meg nem haladó bérletéről a polgármester dönt. (28. §)

**I.2. A közterületek használatáról szóló 5/1998. (II. 2.) önk. rendelet alapján:**

* A közterület-használat helyének, módjának és mértékének pontos meghatározása érdekében a polgármester helyszínrajzot, méretezést, vázlatot, fényképet, stb. tartalmazó egyszerű dokumentáció csatolását is előírhatja. (4. § (6) bekezdés)
* A megállapodás megkötését megelőzően, a polgármester felhívására, be kell mutatni a közterületen folytatni kívánt tevékenység gyakorlására jogosító okiratot. (4. § (7) bekezdés)
* Közterülethasználati megállapodás megkötése. (5. § (6) bekezdés)
* Filmforgatás céljából történő közterület-használat esetén a hatósági szerződéshez történő hozzájárulás, illetőleg a hozzájárulás megtagadásával kapcsolatos eljárás lefolytatása a polgármester hatáskörébe tartozik. (5. §. (13) bekezdés)
* Közterülethasználati megállapodás felmondása. (7. § (2) bekezdés)

**I.3. Az önkormányzat által adományozható elismerésekről szóló 25/2004. (IX. 30.) önk. rendelet** **alapján:**

* "Kiskőrösért" emléklap adományozása (5. §)
* "Kiskőrös Város Szolgálatáért" emléklap adományozása (6. § (4) bekezdés)

**I.4. A parkolás biztosításának módjáról, parkolóhely-építési kötelezettségről és annak megváltásáról szóló 18/2005. (IX. 22.) önk. rendelet alapján:**

* A közterületi parkoló létesítésére vonatkozó szerződést megkötése (3. § (2) bekezdés)
* Az építés vagy rendeltetés-módosítás helye szerinti telken kívüli parkolóhely létesítési kötelezettségét, az építtető kezdeményezésére, az Önkormányzat átvállalhatja. A parkoló-létesítési kötelezettség átvállalásáról a polgármester szerződést köt az építtetővel. (4. § (1) és (2) bekezdés)

**I.5. Kiskőrös Város címeréről és zászlójáról szóló 16/2012. (V. 24.) önkormányzati rendelet alapján:**

* A Város címerhasználatának engedélyezése (5. § (1) bekezdés)
* A címerhasználatára vonatkozó engedély visszavonása (5. § (3) bekezdés)
* A címerhasználatra jogosultakról való nyilvántartás vezetése. (5. § (4) bekezdés)
* A városi zászló használatáról való nyilvántartás vezetése. (7. § (3) bekezdés)

**I.6. Az önkormányzati vagyonról, a vagyon hasznosításáról szóló 26/2012. (XII.19.) önk. rendelet alapján:**

* Vagyonbiztosítási szerződés elfogadása (5. § (10) bekezdés)
* Tulajdonosi jogok gyakorlása (9. § és 11. § (1) bekezdés)
* A nettó 10.000.000,- Ft egyedi értéket meg nem haladó vagyon értékesítésre kijelölése (12. § (4) bekezdés)
* A vagyon 1 évet meg nem haladó használatba adásáról és hasznosítási jogának átengedése – értékhatártól függetlenül. (27. § (3) bekezdés)

**I.7. Kiskőrös Város 2022. évi költségvetéséről szóló 3/2022. (II.24.) önkormányzati rendelet alapján:**

* + Döntés a céltartalék felosztásáról (11. § (2) bekezdés)
* 1. Havária jellegű kiadások, egyéb szervezetek támogatása
* 2. Közbeszerzési eljárások, pályázatokhoz önerő, pályázatok előkészítő szakaszainak kiadásai, el nem számolható kiadások; koronavírus helyzet miatti bevételkiesések fedezete; támogatások
* 3. Az Önkormányzat és az általa irányított költségvetési szervek dologi kiadásai indokolt kiegészítéséhez szükséges tartalék
	+ Az Önkormányzat számláin levő, a likviditási terv szerint átmenetileg szabad pénzeszközöket jogosult lekötött bankbetétben elhelyezni, ill. azokért elidegeníthető értékpapírt vásárolni. (12. § (1) bekezdés)
	+ Az önkormányzat nevében előzetesen nyilatkozattételre jogosult az önkormányzat által fejezeti kezelésű előirányzatokra vagy költségvetési támogatásra benyújtandó támogatási igény esetében – a pályázat benyújtását jóváhagyó és saját forrás biztosításáról szóló külön képviselő-testületi döntés nélkül –a saját forrás biztosításáról azzal, hogy nyertes pályázat esetén a támogatási szerződés megkötéséhez képviselő-testületi döntés szükséges. (12. § (2) bekezdés)
	+ A már nyertes pályázatok esetében a kiemelt előirányzatok között, többletelőirányzat biztosítása nélkül, előirányzat átcsoportosítására jogosult. (12. § (4) bekezdés)”

**I.8.** **A nem közművel összegyűjtött háztartási szennyvíz begyűjtésére vonatkozó közszolgáltatásról szóló 11/2013. (V.30.) önk. rendelet alapján:**

* A közszolgáltatás ellátására - közbeszerzési eljárás szükségességének hiányában -, az önkormányzat, legalább három árajánlat megkérését követően, a legalacsonyabb ajánlati árat ajánló közszolgáltatóval, legfeljebb 10 évre írásban köteles a szerződést megkötni. A közszolgáltatási szerződést a Képviselő-testület nevében a Polgármester írja alá. (2. § (2) bekezdés)

**I.9. A szociális ellátásokról szóló 7/2015. (II.26.) önkormányzati rendelet alapján:**

* Települési támogatás megállapítása (5. § (7) bekezdés)
* Rendkívüli települési támogatás megállapítása (6. § (12) bekezdés)
* Köztemetés elrendelése (7. § (1) bekezdés)
* Köztemetés esetén az eltemettetésre köteles személyt, a köztemetés költségeinek megtérítési kötelezettsége alól különös méltánylást érdemlő esetben részben vagy egészben mentesítheti (7. § (2) bekezdés)
* A személyes gondoskodást nyújtó szociális ellátások esetén dönt a személyi térítési díj összegéről, amennyiben a fizetésre kötelezett az intézményvezető által megállapított térítési díj összegét vitatja. (10.§ (3) bekezdés)
* A személyes gondoskodást nyújtó szociális ellátások esetén dönt a személyi térítési díj összegének csökkentéséről (10. § (4) bekezdés)
* Szociális célú tűzifa támogatás megállapítása (6/A. § (6) bekezdés)

**I.10. A személyes gondoskodást nyújtó gyermekjóléti alapellátásokról szóló 26/2013. (XII.19.) önkormányzati rendelet alapján:**

* A személyes gondoskodást nyújtó gyermekjóléti ellátások esetén dönt a személyi térítési díj összegéről, amennyiben a fizetésre kötelezett az intézményvezető által megállapított térítési díj összegét vitatja. (4.§ (2) bekezdés)
* A személyes gondoskodást nyújtó gyermekjóléti ellátások esetén dönt a személyi térítési díj összegének csökkentéséről (4. § (3) bekezdés)

**I.11. Eljár a közúti közlekedésről szóló 1988. évi I. törvény 46. § (1) bekezdés a) pontjában meghatározott önkormányzati közútkezelői hatáskörbe tartozó ügyekben.**

**I.12. Első fokon dönt az önkormányzat által megvalósított kiszolgáló út- és közműberuházással érintett ingatlan tulajdonosait terhelő útépítési és közművesítési hozzájárulás mértékéről és a megfizetésének módjáról.**

**II.**

**a Jegyzőre átruházott hatáskörök jegyzéke**

**II.1. A közösségi együttélés alapvető szabályairól szóló 19/2017. (X.26.) önkormányzati rendelet alapján:**

* A rendeletben meghatározott kötelezettségek elmulasztójával vagy a tilalmak megszegése miatti hatósági eljárás lefolytatása esetén a jegyző átruházott hatáskörben jár el. (3. § (4) bekezdés)
1. **napirend**

Az Egészségügyi, Gyermekjóléti és Szociális Intézmény által nyújtott szociális és gyermekjóléti ellátások szolgáltatási önköltségének megállapítása

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Közigazgatási osztályvezető

**Domonyi László polgármester** az előterjesztés szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy az Egészségügyi, Gyermekjóléti és Szociális Intézmény által biztosított bölcsődei ellátás gondozási díjának, az idősek otthona térítési díjának szolgáltatási önköltségét a gyermekek védelméről és a gyámügyi igazgatásról szóló törvény, illetve a szociális igazgatásról és szociális ellátásokról szóló törvény szerint minden évben tárgyév április 1. napjáig meg kell állapítani és dokumentálni. Az intézmény elvégezte ezekre a szolgáltatásokra a 2022. évre vonatkozó önköltségszámítást, mely szerint a bölcsődei gondozás szolgáltatási önköltsége 1.397,- Ft/fő/nap, a bentlakásos ellátás szolgáltatási önköltsége 9.376,- Ft/fő/nap. Az intézményi térítési díjak nem lehetnek magasabbak a szolgáltatási önköltségnél, melynek megfelel az intézményi térítési díj, ugyanis a személyi gondoskodást nyújtó szociális és gyermekjóléti ellátások térítési díjáról szóló önkormányzati rendelet értelmében a bölcsődei gondozási díj 550,- Ft/fő/nap, az Idősek Otthona ellátás intézményi térítési díja 3.100,- Ft/fő/hó.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**26/2022. sz. Képv. test. hat.**

Az Egészségügyi, Gyermekjóléti és Szociális Intézmény által nyújtott szociális és gyermekjóléti ellátások szolgáltatási önköltségének megállapítása

**HATÁROZAT**

## A Képviselő-testület a gyermekek védelméről és a gyámügyi igazgatásról szóló 1997. évi XXXI. törvény 147. § (3) bekezdése, valamint a szociális igazgatásról és szociális ellátásokról szóló 1993. évi III. törvény 115. § (1) bekezdése alapján az Egészségügyi, Gyermekjóléti és Szociális Intézmény által nyújtott szociális és gyermekjóléti ellátások 2022. évi szolgáltatási önköltségét az alábbiak szerint állapítja meg:

## bölcsődei gondozás 1.259 Ft/nap/fő

## ápolást, gondozást nyújtó intézmény (Idősek Otthona) 9.376,-Ft/nap/fő

**Felelős:** polgármester

**Határidő:** azonnal

1. **napirend**

72/2021. sz. Képviselő-testületi határozat módosítása

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pályázati és fejlesztési csoportvezető

**Domonyi László polgármester** az előterjesztés szóbeli ismertetésére felkérte **Rennes Éva pályázati és fejlesztési csoportvezetőt.**

**Rennes Éva pályázati és fejlesztési csoportvezető** elmondta, hogy a Képviselő-testület a 72/2021. Képviselő-testületi határozatával döntött a Kiskőrösi vízhálózat rekonstrukcióját célzó beruházás megvalósításáról, illetve hogy a beruházását támogatás terhére kívánja megvalósítani. A pályázati felhívás alapján az Önkormányzat az összköltség 70 %-ára nyújthatott be támogatási kérelmet, 30%-ot pedig önerőből szükséges biztosítani. A döntés időpontjában a kiviteli tervdokumentáció elkészítése folyamatban volt, a beruházás tervezett költsége előzetes költségbecslés alapján került megállapításra. Időközben a kiviteli tervdokumentáció véglegessé vált, mely az eredeti tervhez képest méterbeli eltéréseket tartamaz. A műszaki tartalom változásával a Képviselő-testület már egyetértett, melynek megfelelően módosította a Gördülő Fejlesztési Tervet. A támogatási kérelem benyújtásához ezen módosításoknak a pénzügyi biztosítása szükséges, és az eredeti tervhez képest 2.583.786,- Ft-tal magasabb összegű önerőt szükséges biztosítani.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**27/2022. sz. Képv. test. hat.**

72/2021. számú Képviselő-testületi határozat módosítása

**HATÁROZAT**

A Képviselő-testület

1. „Pályázat benyújtása a KEHOP-2.1.11. kódszámú projekt felhívásra ivóvízhálózat rekonstrukciója céljából” tárgyú 72/2021. számú Képviselő-testületi határozatának 1., 2. és a 4. pontját az alábbiak szerint módosítja:
2. *egyetért a Kiskőrösi vízhálózat rekonstrukcióját célzó maximum* *173.612.620,- Ft + ÁFA összköltségű beruházás megvalósításával.*
3. *egyetért azzal, hogy az Önkormányzat a beruházás megvalósítása érdekében a KEHOP-2.1.11 kódszámú „Felhívás víziközmű hálózatok átalakítására, hatékonyságnövelő fejlesztésére, víziközmű rendszerek műszaki állapotának felmérésére, problémák feltárására” című, felhívásra maximum nettó* *121.528.834,- Ft vissza nem térítendő pályázati forrás elnyerésére pályázatot nyújtson be.*
4. *a projekt megvalósításához szükséges 52.083.786, -Ft saját forrást a város 2022. évi költségvetésének terhére biztosítja.*

2. a többlet-költség 2.583.786,- Ft összegű fedezetét a város 2022. évi költségvetésének 7. melléklet 2. Közbeszerzési eljárások, pályázatokhoz önerő, pályázatok előkészítő szakaszainak kiadásai, el nem számolható kiadások; koronavírus helyzet miatti bevételkiesések fedezete; támogatások előirányzat terhére biztosítja.

**Felelős:** polgármester

**Határidő:** 2022. március 31.

1. **napirend**

Kiskőrös Város Fúvószenekaráért alapítvány névhasználat iránti kérelme

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Polgármesteri titkár

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy Kiskőrös Város Fúvószenekarának tagjai és támogatói 2022. januárjában alapítvány létrehozását határozták el, mely „Kiskőrös Város Fúvószenekaráért Alapítvány” elnevezést viselné. Kiskőrös város nevét szerepeltetni szeretnék az alapítvány nevében, a névhasználat engedélyezéséhez a Képviselő-testülete hozzájárulása szükséges.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**28/2022. sz. Képv. test. hat.**

Kiskőrös Város Fúvószenekaráért Alapítvány névhasználat iránti kérelem

**HATÁROZAT**

A Képviselő-testület:

a civil szervezetek bírósági nyilvántartásáról és az ezzel összefüggő eljárási szabályokról szóló 2011 évi CLXXXI. törvény 21. § (4) bekezdésében foglaltakra figyelemmel- hozzájárul ahhoz, hogya Kiskőrös Város Fúvószenekaráért Alapítvány a város nevét az alapítvány nevében szerepeltesse.

**Felelős:** polgármester

**Határidő:** azonnal

1. **napirend**

székhely használat létesítése a kiskőrös, tarnowi tér 1. szám alatti ingatlanban

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy Kiskőrös Város Fúvószenekarának tagjai létrehozták „Kiskőrös Város Fúvószenekaráért” elnevezésű alapítványt. Az alapítvány célja a zenekar működési feltételeinek javítása, programok, rendezvények szervezése, tehetséggondozás. Az alapítvány kérelemmel fordult Kiskőrös Város Önkormányzatához, miszerint tevékenységét a 6200 Kiskőrös, Tarnowi tér 1. szám alatti ingatlanban kívánja ellátni. Az ingatlan tulajdonosa Kiskőrös Város Önkormányzata, az ingatlan vagyonkezelője a Kiskőrösi Tankerületi Központ. A Kiskőrösi Tankerületi Központ tájékoztatásában hozzájárult ahhoz, hogy az alapítvány a fent nevesített ingatlant székhelyként használja, de az ingatlan tulajdonosának hozzájárulása is szükséges a székhelyhasználat bíróság általi bejegyzéséhez.

**Szlovák Pál** a Társadalompolitikai Bizottság elnöke, **Pohankovics András** az Ipari, Mezőgazdasági és Klímapolitikai Bizottság elnöke, **Horváth János** az Ügyrendi és Összeférhetetlenségi Bizottság elnöke, **Pethő Attila** a Pénzügyi Bizottság elnöke, **Filus Tibor** a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**29/2022. sz. Képv. test. hat.**

Székhely használat létesítése a Kiskőrös, Tarnowi tér 1. szám alatti ingatlanban

## **HATÁROZAT**

A Képviselő-testület hozzájárul ahhoz, hogy Kiskőrös Város Önkormányzata tulajdonában lévő 3105/1 hrsz-on nyilvántartott, természetben 6200 Kiskőrös, Tarnowi tér 1. szám alatt található ingatlant „Kiskőrös Város Fúvószenekaráért” alapítvány székhelyként használja.

**Felelős:** polgármester

**Határidő:** azonnal

1. **napirend**

Best invest bau zrt. ajándékozása

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy a Best Invest Bau Zrt. vezérigazgatója, Jancsovics Pál a 2923, 2924, 2726 és a 2855 hrsz-on nyilvántartott földrészletek határrendezése érdekében telekalakítási engedélyezési eljárás lefolytatását kezdeményezte a Bács-Kiskun Megyei Kormányhivatal Földhivatali Főosztály Földhivatali Osztály 5. (Kiskőrös) előtt. A Best Invest Bau Zrt. a tulajdonában lévő Kiskőrös, belterület 2923 és 2924 hrsz-on nyilvántartott, kivett beépítetlen terület megnevezésű ingatlanokat útszélesítés céljára ingyenesen – ajándékozás jogcímen - felajánlotta Kiskőrös Város Önkormányzata részére. Az ajándékozást követően a Kiskőrös Város Önkormányzata tulajdonát képező 2726 hrsz-ú kivett út rendeltetésű Erdőtelki út területe és a 2855 hrsz-ú kivett közterület rendeltetésű Komáromi utca területe növekedne.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**30/2022. sz. Képv. test. hat.**

Best Invest Bau Zrt. ajándékozása

## **HATÁROZAT**

A Képviselő-testület

1. köszönettel elfogadja a Best Invest Bau Zrt. (székhely: 6200 Kiskőrös, Bajcsy-Zsilinszky u. 94.), mint a Kiskőrös belterület 2923 és a 2924 hrsz-on nyilvántartott, kivett beépítetlen terület megnevezésű ingatlanok tulajdonosa által Kiskőrös Város Önkormányzatának útszélesítés céljára felajánlott 175 m2 térmértékű területet ingyenesen, ajándékozás jogcímén.
2. felhatalmazza a polgármestert a határozat mellékletét képező telekalakítással vegyes ajándékozási szerződés, továbbá az azzal összefüggő jognyilatkozatok megtételére és aláírására, valamint a tulajdonjog ingatlan-nyilvántartásba történő bejegyeztetésére.
3. egyet ért azzal, hogy az ajándékozással összefüggő költségeket Kiskőrös Város Önkormányzata viseli.

**Felelős:** polgármester

**Határidő:** azonnal

*Melléklet a 30/2022. számú Képviselő-testületi határozathoz*

**TELEKHATÁR RENDEZÉSSEL VEGYES AJÁNDÉKOZÁSI SZERZŐDÉS**

Amely létrejött egyrészről,

**Kiskőrös Város Önkormányzata** (székhely: 6200 Kiskőrös, Petőfi Sándor tér 1., KSH szám: 15724784-8411-321-03, törzskönyvi azonosító szám: 724782, adószám: 15724784-2-03, képv.: Domonyi László Mihály polgármester), mint **Megajándékozott** – továbbiakban Megajándékozott – és

**Best Invest Bau Zrt.** (székhely: 6200 Kiskőrös, Bajcsy-Zsilinszky utca 94., Cg.:03-10-100474, KSH szám: 24793289-6810-114-03, adószám: 24793289-2-03, képv.: Jancsovics Pál vezérigazgató), mint **Ajándékozó** – továbbiakban, mint Ajándékozó – között a mai napon az alábbi feltételekkel:

1./ Szerződést kötő felek rögzítik, hogy 1/1 arányú tulajdonukat képezik az alábbi ingatlanok, az alábbi terhekkel, azzal hogy a felek tulajdonjogukat 2022.03.03. napján kiváltott nem hiteles tulajdoni lapmásolatokkal igazolják:

a.) Megajándékozott kizárólagos tulajdonát képezi a **Kiskőrös, belterület 2726 hrsz.** alatt felvett, valóságban 6200 Kiskőrös, Erdőtelki út „felülvizsgálat alatt”, kivett út megjelölésű, 1 Ha 2707 m2 összterületű ingatlan.

Terhek:

-III/1-es sorszám alatt a 45197/2003.12.11-es számú bejegyző határozattal a Kiskőrös Kábel- Televízió Kft. (6200 Kiskőrös, Petőfi tér 3. IV. em.) javára vezetékjog van bejegyezve.

-III/3-as sorszám alatt a 42985/2010.08.10-es számú bejegyző határozattal 1390 m2-re az MVM Démász Áramhálózati Kft. (6724 Szeged, Kossuth L. sugárút 64-66.) javára vezetékjog van bejegyezve.

-III/4-es sorszám alatt a 43948/2010.08.23-as számú bejegyző határozattal 23 m2-re az MVM Démász Áramhálózati Kft. (6724 Szeged, Kossuth L. sugárút 64-66.) javára vezetékjog van bejegyezve.

-III/5-ös sorszám alatt a 34146/4/2016.03.29-es számú bejegyző határozattal 251 m2-re az MVM Démász Áramhálózati Kft. (6724 Szeged, Kossuth L. sugárút 64-66.) javára vezetékjog van bejegyezve.

b.) Megajándékozott kizárólagos tulajdonát képezi a **Kiskőrös, belterület 2855 hrsz.** alatt felvett, valóságban 6200 Kiskőrös, Komáromi u. 2855 hrsz. „felülvizsgálat alatt”, kivett közterület megjelölésű, mindösszesen 7592 m2 összterületű ingatlan.

Kiskőrös, 2022…

|  |  |
| --- | --- |
| ………………………………….. | ………………………………….. |
| Kiskőrös Város Önkormányzataképv.: Domonyi László Mihály polgármesterMegajándékozott  | Best Invest Bau Zrt. képv.: Jancsovics Pál vezérigazgatóAjándékozó |

Az önkormányzati vagyonról, a vagyon hasznosításáról

szóló 26/2012. (XII. 19.) önk. rendelet 11. § (2) bek.

alapján ellenjegyzem: Pénzügyileg ellenjegyzem:

 Dr. Turán Csaba Szlanka Pálné

 jegyző pénzügyi osztályvezető

Terhek:

-III/1-es sorszám alatt a 45197/2003.12.11-es számú bejegyző határozattal a Kiskőrös Kábel- Televízió Kft. (6200 Kiskőrös, Petőfi tér 3. IV. em.) javára vezetékjog van bejegyezve.

-III/2-es sorszám alatt a 42996/2010.08.10-es számú bejegyző határozattal 1832 m2-re az MVM Démász Áramhálózati Kft. (6724 Szeged, Kossuth L. sugárút 64-66.) javára vezetékjog van bejegyezve.

-III/3-as sorszám alatt a 43882/2011.09.29-es számú bejegyző határozattal 14 m2-re az MVM Démász Áramhálózati Kft. (6724 Szeged, Kossuth L. sugárút 64-66.) javára vezetékjog van bejegyezve.

c.) Ajándékozó kizárólagos tulajdonát képezi a **Kiskőrös, belterület 2923 hrsz.** alatt felvett, kivett beépítetlen terület megjelölésű, mindösszesen 535 m2 összterületű ingatlan.

d.) Ajándékozó kizárólagos tulajdonát képezi a **Kiskőrös, belterület 2924 hrsz.** alatt felvett, valóságban 6200 Kiskőrös, Erdőtelki út 26., kivett beépítetlen terület megjelölésű, mindösszesen 499 m2 összterületű ingatlan.

Felek szavatolják, hogy a jelen szerződés tárgyát képező ingatlanok a jelen szerződésben rögzítetteken felül per -, igény- és tehermentesek.

2./ Ajándékozó jelen okirat aláírásával a kizárólagos tulajdonát képező 1/c.), valamint 1/d.) pontban megjelölt ingatlanokat változatlan tulajdoni állás mellett összevonja, melynek eredményeképpen kialakul a **Kiskőrös belterület, 2923 hrsz.** alatt felvett, kivett beépítetlen terület megjelölésű, 1034 m2 összterületű ingatlan.

**Ajándékozó jelen okirat aláírásával feltétlen és visszavonhatatlan hozzájárulását adja ahhoz, hogy a telekalakítás alapján kialakuló Kiskőrös belterület, 2923 hrsz. alatt felvett ingatlan változatlan tulajdoni állás mellet az ingatlan-nyilvántartásba bejegyzésre kerüljön.**

A telekalakítást követően kialakuló **Kiskőrös belterület, 2923 hrsz.** alatt felvett, kivett beépítetlen terület megjelölésű, mindösszesen 1034 m2 összterületű ingatlanból Ajándékozó elajándékozza, Megajándékozott pedig tisztelettel elfogadja az Ajándékozó tulajdonát képező 110/1034-ed tulajdoni illetőséget, amely valóságban 110 m2-nek felel meg, valamint további 65/1034-ed tulajdoni illetőséget, amely valóságban 65 m2-nek felel meg (mindösszesen 175/1034-ed tulajdoni illetőség, ami 175 m2-nek felel meg.). Felek az ajándék tárgyát képező 175/1034-ed tulajdoni illetőség forgalmi értékét 8.000,- Ft/ m2-ben, mindösszesen 1.400.000,- Ft-ban, azaz Egymillió- négyszázezer forintban határozzák meg. Felek rögzítik, hogy az ajándékozásra tekintettel pénzmozgásra nem kerül sor.

**Ajándékozó jelen okirat aláírásával feltétlen és visszavonhatatlan hozzájárulását adja ahhoz, hogy a Kiskőrös belterület, 2923 hrsz. alatt felvett ingatlan 110/1034-ed tulajdoni illetőségére, valamint ugyanezen ingatlan további 65/1034-ed tulajdoni illetőségére (mindösszesen 175/1034-ed tulajdoni illetőségre**) **Megajándékozott tulajdonjoga ajándékozás jogcímen az ingatlan- nyilvántartásba bejegyzésre kerüljön.**

Kiskőrös, 2022…

|  |  |
| --- | --- |
| ………………………………….. | ………………………………….. |
| Kiskőrös Város Önkormányzataképv.: Domonyi László Mihály polgármesterMegajándékozott  | Best Invest Bau Zrt. képv.: Jancsovics Pál vezérigazgató Ajándékozó |

Az önkormányzati vagyonról, a vagyon hasznosításáról

szóló 26/2012. (XII. 19.) önk. rendelet 11. § (2) bek.

alapján ellenjegyzem: Pénzügyileg ellenjegyzem:

 Dr. Turán Csaba Szlanka Pálné

 jegyző pénzügyi osztályvezető

Felek rögzítik, hogy a jelen jogügylet tárgyát képező elajándékozott tulajdoni illetőségek birtokbaadására az okirat aláírásával egyidejűleg kerül sor.

3./ Felek rögzítik, hogy Ajándékozó 2021.12.14. napján telekalakítási eljárást indított, mellyel kapcsolatban a Bács- Kiskun Megyei Kormányhivatal Földhivatali Főosztály Földhivatali Osztály 5. (Kiskőrös) a 805009/6/2022/2021.12.14. számú határozatával a telekalakítási (határrendezési) engedélyét megadta és a szóban forgó határozat 2022.02.14. napján véglegessé vált.

4./ Felek megállapodnak abban, hogy a 3. pontban hivatkozott telekalakítási engedély, valamint a jelen szerződéssel össze nem tűzött mellékletét képező 7-76/2021-es munka számú változási vázrajzzal egyezően a telekhatár-rendezést, valamint telekalakítást elvégzik, azaz az ajándékozási szerződés megkötésével és annak teljesedésbe menésével egyidejűleg a telekhatár-rendezést és telekalakítást követően az alábbi ingatlanok alakulnak ki az alábbi tulajdonosi viszonyokkal:

1. **Megajándékozott kizárólagos tulajdonában kerül a Kiskőrös, belterület 2726 hrsz. alatt felvett, kivett út megjelölésű, mindösszesen 1 Ha 2817 m2 összterületű ingatlan**;
2. **Megajándékozott kizárólagos tulajdonában kerül a Kiskőrös, belterület 2855 hrsz. alatt felvett, kivett közterület, mindösszesen 7657 m2 összterületű ingatlan**;
3. **Ajándékozó tulajdonába marad a Kiskőrös, belterület 2923 hrsz. alatt felvett kivett beépítetlen terület megjelölésű, mindösszesen 859 m2 összterületű ingatlan.**

**Mindkét szerződő fél jelen okirat aláírásával feltétlen és visszavonhatatlan hozzájárulását adja ahhoz, hogy a telekösszevonás, a telekalakítás, valamint a telekhatár rendezés a jelen szerződés mellékletét képező változási vázrajznak, valamint a jelen szerződésben hivatkozott a Bács- Kiskun Megyei Kormányhivatal Földhivatali Főosztály Földhivatali Osztály 5. (Kiskőrös) 805009/6/2022/2021.12.14-es számú telekalakítási engedélyének, valamint a jelen okiratban írtaknak megfelelően az ingatlan-nyilvántartáson átvezetésre kerüljön.**

5./ Felek kijelentik, hogy az okiratszerkesztő ügyvéd tájékoztatását a jelen szerződés kapcsán felmerülő adózási, illetékfizetési kötelezettség tárgyában tudomásul vették.

6./ Felek rögzítik, hogy az ajándékozási szerződés tárgyát képező tulajdoni illetőségek állagát a Megajándékozott ismeri, azok megtekintett állapotban kerülnek a tulajdonába.

7./ Felek rögzítik, hogy a telekhatár-rendezést követően kialakuló Kiskőrös, belterület 2726 hrsz., Kiskőrös, belterület 2855 hrsz., valamint Kiskőrös, belterület 2923 hrsz. alatt felvett ingatlanok vonatkozásában a tulajdoni arányokban változás nem következik be. Felek feltétlen és visszavonhatatlanul hozzájárulnak ahhoz, hogy a telekalakítást, telekösszevonást, telekhatár rendezést megelőzően az egyes pontokban felsorolt valamennyi bejegyzett teher a tulajdonjog átruházását és a telekalakítást követően kialakult ingatlanokra visszajegyzésre kerüljön.

Kiskőrös, 2022…

|  |  |
| --- | --- |
| ………………………………….. | ………………………………….. |
| Kiskőrös Város Önkormányzataképv.: Domonyi László Mihály polgármesterMegajándékozott  | Best Invest Bau Zrt. képv.: Jancsovics Pál vezérigazgató Ajándékozó |

Az önkormányzati vagyonról, a vagyon hasznosításáról

szóló 26/2012. (XII. 19.) önk. rendelet 11. § (2) bek.

alapján ellenjegyzem: Pénzügyileg ellenjegyzem:

 Dr. Turán Csaba Szlanka Pálné

 jegyző pénzügyi osztályvezető

8./ Megajándékozott nyilatkozik arra vonatkozóan, hogy magyarországi székhellyel rendelkező, helyi önkormányzat, önálló költségvetési szerv, míg Ajándékozó kijelenti, hogy magyarországi székhellyel rendelkező deviza, belföldi, gazdasági társaság. Felek egybehangzóan nyilatkozzák, hogy szerződéskötési valamint tulajdonszerzési korlátozás vagy tilalom alatt nem állnak.

9./ Szerződő felek a Pmt. tv. előírásának megfelelően nyilatkoznak, hogy jelen ügylet során saját nevükben járnak el. Megbízók hozzájárulásukat adják ahhoz, hogy okiratszerkesztő ügyvéd a Pmt. szerinti ügyfél-átvilágítás során bemutatott okiratokról másolatot készítsen, adataikat a jelen ügylethez kapcsolódó ügyvédi megbízás teljesítése keretében rögzítse, kezelje.

10./ Szerződő felek rögzítik, hogy Kiskőrös Város Képviselő Testülete /2022. számú határozatával a szerződés megkötéséhez hozzájárult, egyúttal felhatalmazta a polgármestert, hogy jelen szerződést, valamint a jogügylettel kapcsolatos egyéb okiratokat aláírja, a szükséges jognyilatkozatokat megtegye. A jelen pontban hivatkozott határozat a szerződés elválaszthatatlan mellékletét képezi.

11./ Jelen szerződés egyes pontjainak érvénytelensége a szerződés egészének érvényességét nem érinti.

12./ A jelen szerződésben nem szabályozott kérdések tekintetében a Ptk. vonatkozó rendelkezési az irányadóak.

13./ Megajándékozott jelen okirat megszerkesztésével megbízza a Hauk Ügyvédi Irodát (6200 Kiskőrös, Szarvas u. 2. II/3.), egyúttal meghatalmazza, hogy a tulajdonos változásnak, valamint a telekalakításnak az ingatlan- nyilvántartáson történő átvezetése kapcsán az illetékes földhivatal előtt teljes jogkörrel eljárjon. Az okiratszerkesztő Dr Hauk Gábor ügyvéd a szerződés ellenjegyzésével a meghatalmazást és a megbízást elfogadja.

14./ Felek jelen okirat aláírásával kifejezetten hangsúlyozzák, hogy az okirat szerződéses akaratukkal mindenben megegyezik, így azt ügyvédi tényvázlatként is aláírják.

15./ Szerződést kötő felek rögzítik, hogy a jelen szerződés megszerkesztésével kapcsolatban felmerülő költségek – beleértve az ügyvédi munkadíjat - Megajándékozottat terhelik, csak úgy, mint a jogügylet kapcsán felmerülő igazgatási-szolgáltatási díj.

16./ Felek rögzítik, hogy az okirat 7 példányban készült, melyből megajándékozott 2, Ajándékozó 1 példányt az okirat aláírásával egyidejűleg az okiratszerkesztő ügyvédtől átvesznek.

Felek jelen szerződést elolvasás és értelmezést követően, mint akaratukkal mindenben megegyezőt jóváhagyólag írják alá.

Kiskőrös, 2022…

|  |  |
| --- | --- |
| ………………………………….. | ………………………………….. |
| Kiskőrös Város Önkormányzataképv.: Domonyi László Mihály polgármesterMegajándékozott  | Best Invest Bau Zrt. képv.: Jancsovics Pál vezérigazgatóAjándékozó |

Az önkormányzati vagyonról, a vagyon hasznosításáról

szóló 26/2012. (XII. 19.) önk. rendelet 11. § (2) bek.

alapján ellenjegyzem: Pénzügyileg ellenjegyzem:

 Dr. Turán Csaba Szlanka Pálné

 jegyző pénzügyi osztályvezető

1. **napirend**

Kiskőrös, petőfi sándor tér 1. szám alatti raktárhelyiség ingyenes használatba adása a kiskőrösI tankerületi központ részére

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy a Kiskőrösi Tankerületi Központ igazgatója kérelmet nyújtott be annak érdekében, hogy Kiskőrös Város Önkormányzata raktárhelyiség ingyenes használatát biztosítsa szervezetük részére, oktatással összefüggő közfeladataik ellátása céljából. Az Önkormányzat a tulajdonában lévő Kiskőrös, Petőfi Sándor tér 1. E/1. szám alatt lévő, a Polgármesteri Hivatal udvarán található raktár és garázs épület 31,44 m2 alapterületű helyiséget tudja felajánlani a Kiskőrösi Tankerületi Központ részére az oktatáshoz szükséges papíráru, játékok és tisztítószerek raktározására.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**31/2022. sz. Képv. test. hat.**

Kiskőrös, Petőfi Sándor tér 1. szám alatti raktárhelyiség ingyenes használatba adása a Kiskőrösi Tankerületi Központ részére

**HATÁROZAT**

Kiskőrös Város Önkormányzatának Képviselő-testülete

1. egyetért azzal, hogy az önkormányzati tulajdonú, Kiskőrös Petőfi Sándor tér 1. E/1. szám alatti, 31,44 m2 alapterületű irodahelyiséget ingyenesen használatba adja 2022. április 01. napjától határozatlan időtartamra, a Kiskőrösi Tankerületi Központ részére oktatáshoz szükséges papíráru, játékok és tisztítószerek raktározására.
2. felhatalmazza a polgármestert a határozat mellékletét képező haszonkölcsön-szerződés megkötésére.

**Felelős:** polgármester

**Határidő:** értelemszerűen

*Melléklet a 31/2022. számú Képviselő-testületi határozathoz*

**HASZONKÖLCSÖN-SZERZŐDÉS**

amely létrejött egyrészről **Kiskőrös Város Önkormányzata** *(Székhely: 6200 Kiskőrös, Petőfi Sándor tér 1., adószám: 15724784-2-03, képviseli: Domonyi László Mihály polgármester)* mint az ingatlan tulajdonosa ***(a továbbiakban: Kölcsönadó)***, másrészről **Kiskőrösi Tankerületi Központ** (Székhely: 6200 Kiskőrös, Petőfi tér 2., adószám: 15835224-2-03, jelen jogügyletnél képviseli: Vágó Ferencné tankerületi igazgató), mint kölcsönvevő ***(a továbbiakban: Kölcsönvevő) (felek együttesen a továbbiakban: Szerződő Felek)*** között az alulírott napon és helyen, az alábbi feltételek mellett:

1. Kiskőrös Város Önkormányzata – a Polgári Törvénykönyvről szóló 2013. évi V. törvény 6:357. § alapján, valamint a /2022. számú Képviselő-testületi határozat alapján – a Kiskőrösi Tankerületi Központ részére haszonkölcsönbe adja az Önkormányzat törzsvagyonát képező és kizárólagos tulajdonában lévő, 6200 Kiskőrös, Petőfi Sándor tér 1. E/1. szám alatt lévő – Polgármesteri Hivatal udvarán lévő raktár és garázsépület 1. helyiség - 31,44 m2 alapterületű raktárhelyiségét.
2. Kölcsönvevő az 1. pont szerint kölcsönvett helyiséget kizárólag közneveléshez, oktatáshoz szükséges papíráru, játékok, tisztítószerek tárolására használhatja.
3. Kölcsönvevő az 1. pontban biztosított jogát az épület, valamint a hozzá tartozó helyiségek rendeltetésszerű használatának, valamint a szerződésnek megfelelően, továbbá a rendes gazdálkodás szabályai szerint köteles gyakorolni.
4. Szerződő Felek megállapodnak, hogy a Kölcsönadó a fentiekben nevesített helyiséget 2022. április 01. napjától határozatlan időtartamra, ingyenesen Kölcsönvevő használatába adja.
5. Szerződő Felek megállapodnak abban, hogy Kölcsönvevő közüzemi díjat nem fizet.
6. A rendeltetésszerű használatot, a megállapodásban foglalt kötelezettségek teljesítését, a közérdekű oktatási célok megvalósítását, valamint a helyiség kihasználtságát a Kölcsönadó a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvényben foglalt feltételekkel, előzetes bejelentést követően jogosult ellenőrizni.
7. Kölcsönvevő az ingatlant – ha jelenlegi oktatási, köznevelési feladatellátása megszűnik, vagy az a feladatai ellátásához szükségtelenné válik – rendeltetésszerű használatra alkalmas állapotban köteles a Kölcsönadónak visszaadni. Kölcsönvevő kötelezettséget vállal arra, hogy a Kölcsönadót erről haladéktalanul, írásban értesíti.
8. Kölcsönvevő köteles gondoskodni az ingyenes használatba adott raktárhelyiség takarításáról, tisztán tartásáról és a keletkezett nem háztartási szemét elszállításáról.
9. Kölcsönvevő az ingyenes használati jogának gyakorlását harmadik személy részére nem adhatja át.
10. Kölcsönvevő a kizárólagos használatában lévő helyiség karbantartásáról, belső felújításáról, elektromos és egyéb berendezésének, felszerelésének javításáról, felújításáról és cseréjéről a saját költségére köteles gondoskodni. Kölcsönvevő az ingyenesen használt helyiség vonatkozásában átalakítási és a helyiség eredeti rendeltetését megváltoztató építési munkákat csak a tulajdonos előzetes írásbeli hozzájárulásával végezhet. Ez az engedély azonban nem pótolja az ezzel összefüggő egyéb szakhatósági engedélyeket.
11. Szerződő Felek rögzítik, hogy amennyiben Kölcsönadó az ingatlanon beruházási, felújítási munkákat eszközöl, úgy Kölcsönvevő előzetes írásbeli értesítését követően azt tűrni köteles, ezen időtartamra Kölcsönadó csereingatlant nem ajánl fel.
12. Szerződő Felek megállapítják, hogy az ingyenes használatba adott ingatlan a megállapodás megkötésekor a biztonságtechnikai és tűzvédelmi előírásnak megfelel. Jelen megállapodás időtartama alatt a hatósági előírások betartása, esedékes érintésvédelmi vizsgálatok elvégzése Kölcsönvevő feladata és saját költségére történik.
13. Kölcsönadó a szerződést írásban felmondhatja, ha Kölcsönvevő a szerződésben vállalt vagy jogszabályban előírt egyéb lényeges kötelezettségét nem teljesíti.
14. Jelen szerződésben nem szabályozott kérdésekben Szerződő Felek a Polgári Törvénykönyvről szóló 2013. évi V. törvény, a nemzeti vagyonról szóló 2011. évi CXCVI. törvény és a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény rendelkezéseit tekintik irányadónak.

Jelen haszonkölcsön-szerződést a Szerződő Felek elolvasás után, mint akaratukkal mindenben megegyezőt, 4 példányban helybenhagyólag írták alá.

Kiskőrös, 2022. március

Kiskőrös Város Önkormányzata, Kiskőrösi tankerületi Központ,

mint kölcsönadó képviseletében: mint kölcsönvevő képviseletében:

 Domonyi László Vágó Ferencné

 polgármester tankerületi igazgató

Ellenjegyzem:

 dr. Turán Csaba

 jegyző

1. **napirend**

Opauszki gáborné haszonbérleti szerződésének meghosszabbítása

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens

**Domonyi László polgármester** az előterjesztés szóbeli ismertetésére felkérte **dr. Nagy Gabriella aljegyzőt.**

**Dr. Nagy Gabriella aljegyző** elmondta, hogy Kiskőrös Város Önkormányzata 2019-ben haszonbérleti szerződést kötött Opauszki Gábornéval egy, az Önkormányzat használatán kívül eső 0311/20 hrsz-on nyilvántartott 6.6785 m2 alapterületű, szőlő, út és szántó művelési ágú területre. A haszonbérleti szerződés 2022. március 31. napjával lejár, ezért Opauszki Gáborné a haszonbérleti szerződés meghosszabbítását kérte további két éves időtartamra.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**32/2022. sz. Képv. test. hat.**

Opauszki Gáborné haszonbérleti szerződésének meghosszabbítása

**HATÁROZAT**

Kiskőrös Város Önkormányzatának Képviselő-testülete

1. egyetért azzal, hogy az önkormányzati tulajdonú, Kiskőrös 0311/20 hrsz-on nyilvántartott 6.6785 m2 alapterületű, szőlő, út és szántó művelési ágban lévő, természetben Petőfi S. út végén található földterületből 4 ha 3899 m2 szántó rendeltetésű ingatlanrészt haszonbérlet útján hasznosítsa és Kiskőrös Város Önkormányzata a haszonbérleti jogviszonyt Opauszki Gáborné családi gazdával 2024. december 31. napjáig terjedő időtartamra a határozat mellékletét képező szerződésben foglalt feltételekkel meghosszabbítsa.
2. felhatalmazza a polgármestert a határozat mellékletét képező haszonbérleti szerződés megkötésére, a használati jog ingatlan-nyilvántartásban történő bejegyeztetésére, valamint a kapcsolódó jognyilatkozatok megtételére.

**Felelős:** polgármester

**Határidő:** értelemszerűen

*Melléklet a 32/2022. számú Képviselő-testületi határozathoz*

**HASZONBÉRLETI SZERZŐDÉS**

**II. számú módosítása**

mely létrejött egyrészről **Kiskőrös Város Önkormányzata** (székhely: 6200 Kiskőrös, Petőfi Sándor tér 1., statisztikai számjel: 15724784-8411-321-03, adószám: 15724784-2-03, törzskönyvi azonosító szám: 724782, képviseli: Domonyi László Mihály polgármester) mint haszonbérbe adó **(a továbbiakban: Haszonbérbe adó)**,

másrészről **Opauszki Gáborné** őstermelő (lakóhely:., született:. anyja neve:, személyi szám: adószám: agrárkamarai nyilvántartási szám:), mint haszonbérbe vevő **(a továbbiakban: Haszonbérlő) (felek a továbbiakban együttesen: Szerződő Felek)** között alulírott napon és helyen, az alábbi feltételek mellett:

1. Szerződő Felek rögzítik, hogy felek a Képviselő-testület 34/2019. számú határozatával haszonbérleti szerződést kötöttek (a továbbiakban: alapszerződés) a Haszonbérbe adó kizárólagos tulajdonában lévő, üzleti vagyonát képező, Kiskőrös 0311/20 hrsz-on nyilvántartott, kivett szőlő, út és szántó művelési ágban lévő, 6 ha 6785 m2  nagyságú területből 4 ha 3899 m2 szántó rendeltetésű területrész növénytermesztés céljára történő bérbeadására. Szerződő Felek a haszonbérleti szerződést 1 éves időtartamra 2021. április 01. napjától 2022. március 31. napjáig meghosszabbították, a haszonbérlet díját 395.000,-Ft összegben állapították meg.
2. Szerződő Felek az 1. pontban megnevezett haszonbérleti szerződést közös megegyezéssel, egyező akarattal meghatározott időtartamra, 2022. április 01. napjától 2024. december 31. napjáig meghosszabbítják.
3. Szerződő Felek jelen szerződés 2. pontjában foglaltakra tekintettel rögzítik, hogy az alapszerződés 2. pontjába az alábbi szövegrész lép:

*„Szerződő Felek megállapodnak abban, hogy a haszonbérlet meghatározott időtartamra 2019. április 01. napjától 2024. december 31. napjáig áll fenn.”*

1. Haszonbérlő nyilatkozik, hogy a Fftv. 5. § 7. pontja alapján földművesnek minősül, valamint jelen haszonbérleti szerződés fennállásának időtartama alatt ezen státuszát fenntartja, folyamatosan mezőgazdasági tevékenységet folytat.
2. Haszonbérlő nyilatkozik, hogy az Fftv. 42. § (1) bekezdése alapján a föld használatát másnak nem engedi át, azt maga használja és annak során eleget tesz a földhasznosítási kötelezettségének.
3. Haszonbérlő nyilatkozik, hogy az Fftv. 42. § (3) bekezdése alapján nincs jogerősen megállapított és fennálló földhasználati díjtartozása.
4. Haszonbérlő kijelenti, hogy a szerződés tárgyát képező föld haszonbérbe vételével a már birtokában lévő föld területnagysága nem haladja meg a Fftv. 16. §-ában foglalt 300 hektár nagyságú birtokmaximumot.
5. Haszonbérlő kijelenti, hogy az Fftv. 46. § (1) bekezdés c) pontja alapján – helyben lakó földműves - elő haszonbérleti jog illeti meg.
6. Szerződő Felek rögzítik, hogy a Fftv. 59. § (1) bekezdés a) pontja alapján jelen haszonbérleti szerződéshez nem kell a mezőgazdasági igazgatási szerv jóváhagyása.
7. Jelen módosítás az alapszerződés egyéb rendelkezéseit nem érinti.

Jelen haszonbérleti szerződést a Szerződő Felek elolvasás után, mint akaratukkal mindenben megegyezőt, 7 példányban, helybenhagyólag írták alá.

Kiskőrös, 2022. március

Kiskőrös Város Önkormányzata,

mint haszonbérbe adó képviseletében:

 Domonyi László Opauszki Gáborné

 polgármester haszonbérlő

Ellenjegyzem:

 dr. Turán Csaba

 jegyző

Előttünk, mint tanúk előtt:

Név: Név:

Szig. sz.: Szig. sz.:

Lakcím: ...Lakcím:

 tanú tanú

**12. INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK**

**Domonyi László polgármester** elmondta, hogy a március 14-15 ünnepségsorozattal Kiskőrös Városa elindította a Petőfi 200 Emlékév ünnepségsorozatát. A szervezőknek és a résztvevőknek megköszönte a méltó ünnepségsorozatban való közreműködésüket.

A továbbiakban elmondta, hogy 2022. március 19-20-án megrendezésre került a XIII. Duna-Tisza közi Agrár Expo, mely már több mint egy évtizede öregbíti Kiskőrös város jó hírnevét, és népszerűsíti a hazai kézműves élelmiszer termékeket, a modern technológiát tükröző mezőgazdasági gépparkot.

**Domonyi László polgármester** tájékoztatta a lakosságot a még hátralévő lakossági fórumok időpontjairól. Felhívta az erdőtelki lakosok figyelmét, hogy az erdőtelki körzet lakossági fóruma az erdőtelki óvodában kerül megtartásra. Szeretettel várnak minden kiskőrösi választópolgárt.

Ismételten felhívta a lakosság figyelmét, hogy Kiskőrös Város Önkormányzata a város rendezési tervének átfogó módosítását kezdeményezi. A város rendezési tervét módosító fejlesztési igényeket 2022. március 31. napján 16:00 óráig lehet benyújtani.

**Domonyi László polgármester** a továbbiakban tájékoztatta a leendő első osztályos szülőket, hogy a város két általános iskolájában hat első osztály indul a következő tanévben. Az általános iskolai beiratkozás a 2022/2023. tanévre 2022. április 21-22-én lesz.

A polgármester tájékoztatta a Tisztelt Lakosokat, hogy a kiskőrösi Tourinform Iroda új helyén, a Petőfi Sándor Művelődési Központ aulájában folyamatosan bővülő szolgáltatásokkal vár minden kedves érdeklődőt.

**Szedmák Tamás alpolgármester** tájékoztatta a lakosokat az elkövetkező időszakban a városban megrendezésre kerülő kulturális eseményekről.

**Filus Tibor képviselő** megköszönte a lakosoknak, pedagógusoknak és a gyermekeknek a március 15-i ünnepségen való részvételüket. Tájékoztatta a lakosokat, hogy fél éves szünet után ismételten lehetőség lesz a sportcsarnokban hazai labdarúgó mérkőzések megrendezésére, melyre minden szurkolót szeretettel várnak majd, illetve a kézilabda mérkőzések is újra megtartásra kerülnek. Polgármester úrtól a sportberuházások tekintetében a kültéri kézilabdapálya beruházásával, valamint a labdarúgó pályának a fejlesztésével kapcsolatban kért bővebb tájékoztatást. Jelezte továbbá, hogy jegyző úr felé javaslatot nyújtott be a város egyes közterületeinek, illetve intézményeinek elnevezésére, különös tekintettel az épülendő Wattay iskola sportcsarnokának elnevezésére.

**Domonyi László polgármester** válaszában elmondta, hogy a kültéri kézilabdapálya kismértékű áttervezése vált szükségessé, de ez a beruházás megkezdését nem hátráltatja. A kivitelező bármelyik pillanatban megkezdheti a munkálatokat. A sporttelepfejlesztésnél is kisebb igazításokra volt szükség a Kiskőrösi Labdarúgó Klub kérése miatt. A közbeszerzés kiírása folyamatban van, a beruházáshoz szükséges támogatás megérkezett, ennek a beruházásnak sincs semmi akadálya. Valószínű, hogy a szeptemberi futballkezdés már az új futballpályán indulhat.

**Pohankovics András képviselő** felhívta a lakosok figyelmét az országos tűzgyújtási tilalom betartására, az elmúlt hetekben ugyanis többször kellett a tűzoltóknak külterületi, szabadtéri tűzesethez kivonulni. Kérte a lakosokat, hogy amennyiben a külterületeken idegen gépjármű vagy személyek jelenlétét tapasztalják, úgy azt a tűzoltóság felé jelezzék, mivel valószínű, hogy szándékos gyújtogatás állhat az elmúlt időszak tűzesetei mögött. A továbbiakban kérte a lakosokat, hogy a tavaszi faültetési program keretén belül, ha a városban vannak még olyan területek, ahova fát szeretnének ültetni, azokat egyeztessék az Ültess Fát Mozgalommal vagy az adott körzet önkormányzati képviselőjével.

**Ungvári Ferenc képviselő** tájékoztatta a lakosokat, hogy a 2020. októberében megkezdett Tüskös Park projekt keretén belül jelenleg a játékok telepítése folyik, a játszótér rövidesen használható lesz. Kérte a lakosokat, hogy ügyeljenek a játszótér tisztántartására, a játékok megőrzésére. További terveik közt szerepel a szaletli asztalokkal és padokkal való berendezése is. Elmondta, hogy a lakosoknak, vállalkozóknak továbbra is lehetőségük van a projekt támogatására. A továbbiakban gratulált a március 14-15-i rendezvénysorozat szereplőinek a színvonalas programokhoz.

**Dr. Turán Csaba jegyző** általános tájékoztatást adott a 2022. április 3-i országgyűlési képviselők választásáról és az országos népszavazásról. Elmondta, hogy a szavazókörök címe és területi beosztása változatlan. Kihangsúlyozta, hogy a veszélyhelyzetre való tekintettel a 2020. március 11. napján és azt követően lejárt személyi okmányok érvényesnek tekintendők.

**Domonyi László polgármester** az elhangzottakra reagálva kérte, hogy a választásra jogosultak éljenek a választójogukkal és saját akaratuk szerint adják le szavazatukat az országgyűlési képviselők választásán és az országos népszavazáson.

**Pethő Attila képviselő** felhívta az 5-ös számú választókerület választópolgárainak figyelmét, hogy a Bem József Általános Iskolában található szavazóhelyiségbe az épület oldalsó bejáratán keresztül lehet majd bejutni. A jegyző urat kérte, hogy a bejáratra utaló táblák kerüljenek majd kihelyezésre.

**Dr. Turán Csaba jegyző** az elhangzottakra reagálva elmondta, hogy a helyi választási iroda már elkészítette a bejáratra utaló táblákat, a választópolgárok részére biztosítva lesz a megfelelő tájékoztatás.

További hozzászólás nem volt, így **Domonyi László polgármester** az ülést 16:45 órakor bezárta.

Kmf.

 Domonyi László dr. Turán Csaba

 polgármester jegyző